Continuant amb l’Acord del Batà, el portaveu de Compromís per Paterna i primer Tinent d’Alcalde, Juanma Ramón, ha estat triat President de l’empresa pública de Paterna
11/10/2016

# Continuant amb l’Acord del Batà, el portaveu de Compromís per Paterna i primer Tinent d’Alcalde, Juanma Ramón, ha estat triat President de l’empresa pública de Paterna

[![Imagen de Juanma Ramon](/images/noticias/recurso/juanma-ramon.jpg)](/images/noticias/recurso/juanma-ramon.jpg)

11.10.2016

La Junta General de GESPA elegix Juanma Ramón com a president de l’Empresa

El nomenament es produeix en compliment de l'Acord del Batà. Com una forma de compartir i desconcentrar responsabilitats, i així garantir que totes les forces polítiques que conformarem el nou govern puguen desenvolupar un nou projecte polític plural de manera coordinada.

A la Junta General de GESPA també s’ha acceptat el nomenament del nou Consell d’Administració. A més s’han modificat els estatuts per tal de crear una segona vicepresidència que ha dia de hui ha quedat vacant, mentre que la primera vicepresidència recau en el regidor José Manuel Mora.

Per a Juanma Ramón, nou president de GESPA, l'objectiu de l’Empresa pública ha de ser millorar i mantindre els serveis públics del poble mantenint, també unes bones condicions laborals dels treballadors i treballadores i estalviar diners a la ciutadania en els serveis que oferix, com ara neteja, jardineria, consergeria, manteniment, etc. “Després de 8 anys de govern popular eixe objectiu es va pervertir, oblidant el servei públic per al qual va ser creada i malbaratant els diners dels paterners i paterneres en projectes fantasma com ara la Zona Franca, viatges a Xina, capritxos i contractacions milionàries amb empreses d'amics. Creant, a més, una xarxa clientelar per a traure profit electoral. GESPA és una bona ferramenta però durant més de 8 anys va ser mal emprada”, ha manifestat Juanma Ramón.

Dins les noves iniciatives que es prendran des de l’empresa pública, el nou president destaca l’aplicació dels principis de responsabilitat social i transparència en la contractació de serveis i de personal per garantir que les noves contractacions i les bosses de treball es destinen als aturats i aturades amb menys recursos.

Per al també Primer Tinent d’Alcalde, L'Acord del Batà és una aposta decidida per l'economia local i de proximitat, fonamentada en la promoció dels autònoms i autònomes, el xicotet comerç i la xicoteta i mitjana empresa, per això des de GESPA posaran en marxa el Portal del Proveïdor per millorar la transparència en la contractació de compres i serveis, per fer de GESPA i l'Ajuntament el principal client del comerç local. L'administració pública s'haurà de conformar com a la principal ferramenta publicitària i de promoció del nostre comerç.

Juanma Ramón recorda que a principi de legislatura els regidors de Compromís per Paterna renunciaren a les dietes per la participació als òrgans directius de l’empresa pública. “Els mateixos principis que ens feren renunciar a les dietes quan estàvem a l’oposició ens serviran, ara, per dirigir l’empresa pública".